Over 200.000 sørger i Oslo sentrum

Hundretusener markerte landet rundt

ROSEHAV: Over 150.000 mennesker løftet roser i luften mens de sang «Ja, vi elsker» i Oslo sentrum mandag kveld. Foto: Scanpix

Stoltenberg: - Ondskap kan drepe et menneske, men aldri beseire et helt folk

(VG Nett) Over 200.000 var samlet ved Rådhusplassen i Oslo for rosetoget til minne om ofrene etter Utøya-massakren og Oslo-bomben. Også flere steder i landet er tog arrangert.

Endre Alsaker-Nøstdahl

Andreas Fosse

Stein-Erik Stormoen

Oppdatert 27. september 2011

Artikkelen er over ni år gammel

På grunn av folkehavet har det planlagte rosetoget blitt en stående markering.

«Ja, vi elsker» synges lavt i kanon over byen. VGs reporter Dyveke Nilssen sier at det står folk fra opp hele Karl Johan til Domkirken og videre ned til Rådhusplassen.

- Det er veldig stille, ikke noe bråk. Det er en lav summing fra folkehavet, sier hun.

VGTV: Se fra den sterke massemarkeringen her

HOLD SAMMEN - HOLD HENDER HER

Artikkelen fortsetter under bildet.

LA NED BLOMSTER: Liv Seljord og datteren Anne (6) var to av over 150.000 som hadde tatt turen ned til Oslo sentrum mandag. Foto: Dyveke Nilssen



- En hjertelig og nydelig markering

Veldig mange familier med barn har strømmet til Oslo sentrum. Liv Seljord og datteren Anne (6) valgte som mange andre å henge sine blomster opp på sperringen i Grubbegata.

- Det var Anne som ville at vi skulle komme her i dag. Det har vært kjempefint og det er viktig å vise barna noe annet enn TV-bildene. Det er en fredelig stemning her i dag og alle er hyggelig mot hverandre, sier Siv til VG Nett.

- Det er fantastisk å ta del i noe som viser at Norge er et folk som elsker, ikke hater. Det har vært en hjertelig og nydelig markering, mener Elisabeth Førde.

PROTOKOLL:Del dine bilder og se lesernes bilder fra minnemarkeringene

Artikkelen fortsetter under bildet.

HJERTE PÅ SLOTTSPLASSEN: Etter rosemarkingen på Rådhusplasen lages det hjerter på Slottsplassen som skal fylles med roser. Foto: Jarle Brenna



Statminister Jens Stoltenberg talte til folket fra Rådhusplassen.

- Ondskap kan drepe et menneske, men aldri beseire et helt folk, sa han.

Gro Harlem Brundtland var på plass under minnemarkeringen.

- Dette rørte oss alle. Jeg har hatt tårer i øynene hele kvelden. Alle reagerer, for vi er alle rammet. Her i kveld var det en helstøpt stemning, sier Gro.

Brundtland var på Utøya noen timer før gjerningsmannen slo til mot ungdomspolitikerne på øya. Hun har forsøkt å tenke lite på at hun selv kunne ha vært målet for angrepet.

- Jeg har fokusert på de glade ungdommene som jeg møtte fredag. Meg selv har jeg skjøvet vekk, sier Brundtland, som likevel ser at hun selv kunne ha vært et mål for terrorhandlingen.

- I dag har vi jo fått vite at mannen ville ramme Arbeiderpartiet. Det kunne jo tilfeldigvis ha blitt meg, sier Gro Harlem Brundtland.

Artikkelen fortsetter under bildet.

TETT I TETT: Sentrum av Oslo er tettpakket. Foto: Reuters

- Vi har valgt å møte hat med samhold

Kronprins Haakon talte også til folket fra en scene på Rådhusplassen:

- Vi har valgt å møte hat med samhold. Vi har valgt å vise hva vi står for.

- Norge er et land i sorg. Vi tenker på alle som har lidd tap, som savner og alle som gjorde en heroisk innsats for å redde liv og gjenopprette trygghet. Og på lederne våre, som er blitt satt på vanskelige prøver de siste dagene. De som oppholdt seg på Utøya og i Oslo var mål for terroren, men den rammer oss alle, sa Kronprins Haakon i sin tale.

- Vi står overfor et valg. Vi kan ikke gjøre det som skjedde ugjort, men vi kan velge hva dette skal gjøre med oss som samfunn og enkeltindivider. Vi kan velge at ingen skal måtte stå alene. Vi kan velge å stå sammen, og det er opp til hver enkelt av oss nå, det er opp til deg og meg. Sammen har vi en jobb å gjøre. I kveld er gatene fylt av kjærlighet, sa kronprinsen.

LES HELE APPELLEN TIL KRONPRINSEN HER

Artikkelen fortsetter under bildet.

FOLKEHAV: Det anslås at 150.000 mennsker er samlet for rosetog i Oslo sentrum. Foto: Scanpix

Landet rundt

Hundretusener av nordmenn i alle farger og aldre viste mandag kveld hvordan kjærlighet og samhold kan vokse på terrorens grunn.

SKIEN: 50.000 stilte i fakkeltog i Skien, ifølge leser. Foto: Leserbilde, fra VG Netts protokoll

På gater og torg, i byer og tettsteder over hele landet var mennesker møtt fram med roser og fakler for å minnes de døde og vise omsorg for sårede og pårørende, melder NTB.

I Trondheim møtte nær 20.000 mennesker mandag kveld opp på Torvet, hvor terrorofrene fra Utøya og Oslo ble minnet med fakkeltog, appeller og musikk, skriver adressa.no.

Opptil 30.000 mennesker deltok i sørgetoget gjennom gatene i Bergen, ifølge Bergens Tidende.

FAKKELTOG: Fra Stavanger. Foto: Leserbilde, fra VG Netts protokoll

I Stavanger deltok 75.000 i fakkeltog, skriver Stavanger Aftenblad.

I Kristiansand gikk far til savnede Torjus J. Blattmann (17), mangeårig politiker i Ap, Trond Blattmann på talerstolen for å takke for støtten han og familien har mottatt etter Utøya-tragedien.

Det var ikke bare i de store byene at folk samlet seg i markeringer.

Blant annet vandret 2.500 mennesker i Farsunds gater i går kveld til minne om ofrene på Utøya og i Oslo. Cirka 1.200 gjorde det samme i Lyngdal, skriver Farsunds Avis.

BLOMSTERHAV FOR STØTTE: Fra Lillehammer. Foto: Leserbilde, fra VG Netts protokoll



- Vår straff skal være raushet

Oslos ordfører Fabian Stang markerte med å holde en rose i været, etter å ha uttalt følgende:

- Vi skal sammen straffe morderen. Vår straff skal være mer raushet, mer toleranse og mer demokrati.

AUF-leder Eskil Pedersen var tydelig rørt over oppmøtet da han talte til folket:

- Det er mange vi har mistet og gråter for. Mange vi savner og er urolige for. Etter bombeangrepet mot Regjeringskvartalet og drapene på Utøya er landet vårt forandret for alltid, men det er vi som bestemmer hva forandringene skal være. Hvert skritt vi går etter denne forandringen former fremtidens Norge, sa Pedersen.

- Hat er en nærliggende følelse. Ønsket om hevn en naturlig reakjson. Men vi, Norge, skal ikke hate og vi skal ikke hevne. Vi skal stå sammen i sorgen, i håpet og i troen på det ungdommene på Utøya jobbet for, nemlig et bedre samfunn.

- Han brukte våpen, vi skal bruke stemmeretten. La valget i høst bli et manifest for demokratiet vårt.

- Han tok noen av de vakreste rosene våre, men han kan ikke stanse våren, avsluttet AUF-lederen.

Artikkelen fortsetter under bildet.

FAKKELTOG I SKIEN: Det foregår fakkeltog og rosetog i flere byer i Norge. Dette bildet er fra Skien i Telemark. Foto: Ole N. Olsen



- Sammenligning finnes ikke

Arbeiderpartiets Martin Kolberg er også tilstede i Oslo sentrum, og er svært rørt over folkehavet.

- Det er et helt, helt utrolig og rørende syn. Nå løfter vi rosene opp. Det blir et rosehav. Sammenligning her finnes ikke norsk eller internasjonal historie. Det er en demonstrasjon mot vold og for demokrati, sier Kolberg som anslår at det er langt flere enn 150.000 i Oslo sentrum mandag kveld.

Artikkelen fortsetter under bildet.

MED ROSE: Tidligere partisekretær i Arbeiderpartiet Martin Kolberg stilte opp med rose på Rådhusplassen. Foto: Endre Alsaker-Nøstdahl



Det har tidligere kommet inn meldinger om at rosetoget var avlyst.

- Vi har ikke gått inn og formelt avlyst arrangementet, men det er så mange mennesker der at det for oss ser ut til at det ikke går an å få gjennomført et tog. Hvordan det utvikler seg fremover, er foreløpig vanskelig å si, men det er ikke formelt avlyst, opplyser Trine Dyngeland i politiet til VG Nett.

VG Nett har i stedet beskrevet det som en stående markering.

- Det er mer riktig, sier Dyngeland.

Artikkelen fortsetter under bildet.

SØRGETOG: Flere tusen er samlet på Rådhusplassen i Oslo for mandagens rosetog. Foto: Scanpix

- Aldri sett så mange mennesker i byen

Bilder fra Rådhuset viser et hav av mennesker som har samlet seg.

VGs journalist Eva-Therese Grøttum er midt i folkemassen i Oslo sentrum.

- Jeg har aldri sett så mange mennesker i byen, ikke på 17. mai engang, sier hun.

På Rådhusplassen sto folk med blomster i været og holdt rundt hverandre mens Herborg Kråkevik avsluttet minnemarkeringen med å fremføre «Til ungdommen», og folket sang med.

Publikum har fått beskjed om å legge blomstene over hele byen for å farge Oslo med godhet.

Artikkelen fortsetter under bildet.

HOLDT APPELL: Statsminister Jens Stoltenberg sa at «ondskap kan drepe et menneske, men aldri beseire et helt folk». Foto: Scanpix



- Stolt over at dette er vårt land

- Det er kjempefint at så mange viser at vi holder sammen og at vi ikke lar oss skremme, sier Rikke Kalsveen (24) til VG Nett.

Sammen med tre venninner var de en del av den enorme folkemengden på Rådhusplassen. Flere ble veldig rørt under minnemarkeringen.

- Det var både trist og fint, men jeg var tristere i helgen, nå er jeg mest stolt over at dette er vårt land, sier Ina Carine Finvold Kopperud.

Hele markeringen ble avsluttet med ja vi elsker, før folkemengden trakk mot andre steder i byen, flere mot Domkirken. Da det kom ambulansepersonell ved Stortinget brøt folkemengden ut i spontan applaus.

ANKOMMER SLOTTET: Kongefamilien ankommer slottet etter rosemarkeringen i Oslo. Foto: Jarle Brenna

Publisert: 25.07.11 kl. 18:28 Oppdatert: 27.09.11 kl. 11:38